b'\n_START_ARTICLE_\nFran Raku\xc5\xa1a\n_START_SECTION_\n\xc5\xbdivljenje in delo\n_START_PARAGRAPH_\nLeta 1880 je maturiral na mariborskem u\xc4\x8ditelji\xc5\xa1\xc4\x8du. Kot u\xc4\x8ditelj slu\xc5\xbeboval na Humu pri Ormo\xc5\xbeu in Dobovi. 1.aprila 1896 je prevzel vodstvo \xc5\xa1ole CirilMetodijskega dru\xc5\xa1tva pri Sv. Jakobu v Trstu, a tr\xc5\xbea\xc5\xa1ki mestni svet ni potrdil njegovega imenovanja, zato je kot suplent u\xc4\x8dil do aprila 1898, ko je sorejel slu\xc5\xbebo uradnika pri Tr\xc5\xbea\xc5\xa1ki hranilnici in posojilnici. Isto\xc4\x8dasno je pri\xc4\x8del aktivno sodelovati v dru\xc5\xa1tvenem \xc5\xbeivljenju \xc5\xa1entjakobskega okraja, kjer je bil predsednik Bratov\xc5\xa1\xc4\x8dine sv. Cirila in Metoda ter leta 1895 soustanovitelj Delavskega konzumnega dru\xc5\xa1tva in leta 1901 soustanovitelj \xc5\xa0entjakobske \xc4\x8ditalnice. V obeh dru\xc5\xa1tvih je prevzel mesto tajnika, ter vodil \xc4\x8ditalni\xc5\xa1ki orkester in pevski zbor. Kot strokovni pisec je Raku\xc5\xa1a segel na najrazli\xc4\x8dnej\xc5\xa1a podro\xc4\x8dja. Leta 1886 je po na\xc4\x8drtu posebnega odbora uredil zemljepisno-zgodovinsko in krajevno delo Domoznanstvo ormo\xc5\xa1kega okraja, ki je prva tovrstna publikacija na Slovenskem. Leta 1888 je napisal knji\xc5\xbeico o cesarju Francu Jo\xc5\xbeefu, 1890 pa Slovensko petje v preteklih dobah (COBISS) z \xc5\xbeivljenjepisi in slikami slovenskih skladateljev. Objavil je \xc5\xa1e spis Dom in \xc5\xa1ola (1892), Je zmota kratka - dolg je kes (1896), Slovenska dru\xc5\xbeina (1901) ter v letih 1901 in 1902 uejal glasilo Gospodarski list, ki je bilo uradno glasilo Kmetijske dru\xc5\xbebe za Trst in okolico.'